als_Latn dik_Latn sag_Latn
Kanë kaluar 6 muaj nga nisja e punimeve të një projekti që duhet të ishte pothuajse në gjysmën e realizimit të vet, por Bulevardi i ri i Tiranës ka mbetur pezull duke u kthyer disa herë në objekt përplasjesh institucionale. Ndërsa këtë të enjte INUK ka kërkuar nga firma që po kryen punimet të ndërpresë punën, në terren janë shfaqur menjëherë punonjësitë e Policisë bashkiake të cilët e kanë kundërshtuar këtë vendim. Prezenca e punonjësve të bashkisë ka irrituar banorët e zonës të cilët kanë mbështetur vendimin e INUK për pezullimin e punimeve të bulevardit. As mbërritja në vendngjarje e nënkryetarit të bashkisë Enno Bozdo nuk ka mundur të ulë tensionin mes palëve.
Bozdo ka ngritur pretendimin se ndërprerja e punimeve të projektit është një veprim politik i drejtuar nga kryeministri Edi Rama. Ai deklaroi se bashkia do të ndjekë të gjitha rrugët ligjore për këtë çështje. Pas këtyre deklaratave Prefektura e Tiranës këtë radhë ka reaguar nga vendi i ngjarjes. Prefekti i qarkut Sadi Vorpsi ka qetësuar banorët duke i siguruar ata se shtëpitë e tyre nuk do të shemben pa u bërë më parë kompensimi i tyre i plotë. E ndërsa palët kanë dhënë deklaratat e tyre ata që mbetën sërish në udhëkryq janë 208 familjet që presin një përgjigje për pretendimet e tyre mbi shpronësimet. Qëndrimi i pronarëve të shtëpive që preken nga ndërtimi i bulevardit të ri të Tiranës është i prerë. Nëse nuk do të ketë dialog mes tyre dhe bashkisë dhe transparencë mbi atë çka do të ndodhë ata do të protestojnë në të gjitha format.
als_Latn als_Latn